Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 97/33/EF for så vidt angår nummerportabilitet mellem operatører samt fast operatørvalg« (98/C 73/26)

Rådet for Den Europæiske Union besluttede den 30. oktober 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som nedsatte en studiegruppe og udpegede Michael Mobbs til ordfører.

Det Økonomiske og Sociale Udvalg udpegede på sin 350. plenarforsamling af 10. og 11. december 1997, mødet den 11. december 1997, Michael Mobbs til hovedordfører og vedtog enstemmigt følgende udtalelse.

1. Indledning

1.1. Den 20. november 1996 offentliggjorde Kommissionen en grønbog om en nummereringspolitik for teletjenester i Europa (). Derefter fulgte en bred høring af alle interesserede parter i EU om forskellige muligheder for en fælles strategi for visse nummereringsaspekter med henblik på at nå frem til et konkurrencedygtigt, liberaliseret indre marked for telekommunikation. ØSU afgav udtalelse om grønbogen den 28. maj 1997 ().

1.2. Den 21. maj 1997 offentliggjorde Kommissionen en meddelelse om høringen om grønbogen om en nummereringspolitik for teletjenester i Europa (). ØSU afgav udtalelse om meddelelsen den 29. oktober 1997 ().

1.3. Kommissionens meddelelse af 21. maj 1997 blev ganske vist offentliggjort forud for ØSU's vedtagelse af udtalelsen den 28. maj, men ØSU's synspunkter afveg generelt ikke væsentligt fra de synspunkter, der blev redegjort for i Kommissionens meddelelse om grønbogshøringen.

1.3.1. Det er imidlertid kun spørgsmålet om nummerportabilitet og fast operatørvalg (), der behandles i det foreliggende forslag fra Kommissionen om ændring af samtrafikdirektivet ().

2. Kommissionens forslag

2.1. I forslaget, der bygger på den offentlige høring, der er omtalt ovenfor i punkt 1.1, henvises der til Rådets resolution af 22. september 1997 (), men Kommissionen behandler kun to tiltag:

2.2. Inden 1. januar 2000 skal alle udbydere af abonnenttilslutninger på fastnettet udbyde nummerportabilitet mellem operatører, og samtlige operatører skal udbyde portabilitet for numre til ikke-geografiske særtjenester.

2.2.1. Kommissionen skønner, at der er behov for en mere dybtgående analyse af, om mobiloperatører også skal have pligt til at tilbyde denne facilitet, og vil tage spørgsmålet op til fornyet overvejelse i slutningen af 1998.

2.3. Inden 1. januar 2000 skal alle markedsstærke udbydere af abonnenttilslutninger på fastnettet udbyde fast operatørvalg i alle medlemsstater, hvor skæringsdatoen for fuld liberalisering er den 1. januar 1998, mens det i medlemsstater med overgangsordninger er udløbet af denne periode, der gælder.

2.3.1. Operatørvalg ved hvert opkald () skal tilbydes pr. 1. januar 1998. (Kommissionen foreslår ingen ny lovgivning, da den skønner, at det eksisterende samtrafikdirektiv er fyldestgørende.)

2.3.2. I forslaget henviser Kommissionen til de argumenter mod fast operatørvalg, som et mindretal har fremsat, hvorefter den anfører de vigtigste grunde til, at den ikke finder mindretallets indvendinger mod fast operatørvalg overbevisende.

3. Generelle bemærkninger

3.1. Det er glædeligt, at Kommissionen fortsat arbejder hen mod en fuld liberalisering af taletelefoni. De to foreslåede tiltag (nummerportabilitet mellem operatører og fast operatørvalg) svarer til forslaget i Kommissionens høringsdokument ().

3.2. ØSU støttede denne strategi i sin seneste udtalelse (). Hvad angår fast operatørvalg tilføjede ØSU dog, at »det vil være påkrævet at inddrage omfattende cost-benefit-analyser i overvejelserne«.

3.3. I forbindelse med høringerne (begyndende med grønbogen) () har Kommissionen henvist til en række uafhængige undersøgelser af cost-benefit-analyser. Kommissionen har imidlertid ikke offentliggjort egne cost-benefit-analyser. ØSU opfordrer derfor Kommissionen til at stille en særlig EU-cost-benefit-analyse til rådighed. Kommissionen bør endvidere give sin vurdering af, hvilken konkurrencestilling en EU-mekanisme for fast operatørvalg vil have på det globale marked, ikke mindst i lyset af den senere tids erfaringer i andre lande, f.eks. USA.

3.4. Forbrugernes interesser må sættes i fokus, når man vurderer spørgsmålet om fast operatørvalg. Forbrugerne bør især være fuldt informerede om alle omkostninger ved fast operatørvalg. ØSU henstiller, at det vedtages, at der under disse omkostninger ikke må pålægges en eksisterende abonnent et gebyr for at anvende en anden operatør eller tjeneste, således som det allerede er fastlagt i visse medlemsstaters lovgivning.

3.5. Principielt skønnes fast operatørvalg at sikre ligelige vilkår og en fair konkurrence. Dette må dog ikke betragtes isoleret. Det skal ses i lyset af fuld konkurrence i bredeste forstand og omkostningskonsekvenserne for alle forbrugere.

Bruxelles, den 11. december 1997.

Tom JENKINS

Formand for Det Økonomiske og Sociale Udvalg

() EFT C 287 af 22.9.1997, s. 15.

() KOM(96) 590 endelig udg.

() KOM(97) 203 endelig udg.

() EFT C 19 af 21.1.1998.

() Nummerportabilitet (overførbart nummer): Muligheden for at overføre et telefonnummer fra en operatør til en anden. Overførbart nummer tillader kunderne at beholde deres telefonnummer, når de beslutter at skifte operatør, og fjerner dermed en væsentlig barriere for konkurrencen.

Fast operatørvalg (forvalg af transportører): Mekanismer, hvor den lokale operatør/tjenesteudbyder automatisk vælger vejen for en brugers langdistance- og udlandsopkald til den langdistancetransportør, brugeren har valgt. Brugeren skal så ikke indtaste særlige transportørvalgkoder for hvert enkelt opkald eller sørge for forprogrammering af en sådan kode (»lige adgang«).

Operatørvalg ved hvert opkald (valg af transportør): En enkel mekanisme, som giver brugeren mulighed for at vælge en transportør ved at anvende en kode eller forprogrammeret udstyr for hvert opkald; hvis brugeren ikke vælger en transportør, vil den lokale adgangsudbyder (den lokale operatør) automatisk vælge en langdistancetransportør, idet der dog er mulighed for fravalg fra brugerens side ved den enkelte samtale (»let adgang«).

() Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne (EFT L 199 af 26.7.1997, s. 32); ØSU's udtalelse: EFT C 153 af 28.5.1996, s. 21.

() Rådets resolution af 22. september 1997 om videreudvikling af en nummereringspolitik for teletjenester i Det Europæiske Fællesskab (EFT C 303 af 4.10.1997, s. 1).

() KOM(97) 203 endelig udg.

() KOM(96) 590 endelig udg.